《郊庙歌辞。梁郊祀乐章。庆和》
唐代·赵光逢

就阳位，升圆丘。佩双玉，御大裘。

膺天命，拥神休。万灵感，百禄遒。

秉黄钺，建朱旗。震八表，清二仪。

帝业显，王道夷。受景命，启皇基。

开九门，怀百神。通肸蚃，接氤氲。

明粢荐，广乐陈。奠嘉璧，燎芳薪。

膺宝图，执左契。德应天，圣飨帝。

荐表衷，荷灵惠。寿万年，祚百世。

惟德动天，有感必通。秉兹一德，禋于六宗。

钦夤宝命，恭肃礼容。来顾来享，永穆皇风。

天惟佑德，辟乃奉天。交感斯在，昭事罔愆。

岁功已就，王道无偏。于焉报本，是用告虔。

作者简介：赵光逢（？-927年），字延吉，京兆奉天（今陕西乾县）人。唐末五代大臣。尚书右仆射赵隐长子。乾符五年，登进士第，释褐凤翔郡推官，入为监察御史。乾宁三年，从驾幸华州，拜御史中丞，改礼部侍郎。出仕后梁，授同平章事，天成初年，迁太保退休，封齐国公。天成二年，卒于洛阳，追赠太傅。